रसायन एवं उर्वरक मंत्रालय
श्री भगवंत खुबा कल नई दिल्ली में रसायन और पेट्रोरसायन पर अंतर्राष्ट्रीय सम्मेलन का उद्घाटन करेंगे
रसायन और पेट्रोरसायन विभाग कल नई दिल्ली में भारतीय उद्योग परिसंघ  के सहयोग से वैश्विक व्यापार समुदाय के लिए बी20 सम्मेलन आयोजित कर रहा है। इस कार्यक्रम का उद्घाटन रसायन-उर्वरक तथा नवीन एवं नवीकरणीय ऊर्जा राज्य मंत्री श्री भगवंत खुबा करेंगे। इस दौरान रसायन और पेट्रोरसायन विभाग के सचिव और जी-20 सदस्य देशों के विभिन्न प्रतिनिधि भी उपस्थिति रहेंगे।
भारत सहित बी20 देशों में उद्योग/परिसंघ/फेडरेशन के 500 से अधिक प्रतिनिधिमंडल और सरकार के प्रतिनिधि सम्मेलन में भाग लेंगे। सम्मेलन में जर्मनी, मेक्सिको, रूस, हंगरी, अमेरिका, बेल्जियम, सिंगापुर, संयुक्त अरब अमीरात और दक्षिण कोरिया के उद्योग प्रतिनिधियों के भाग लेने की उम्मीद है। सम्मेलन का उद्देश्य डी-कार्बोनाइजेशन, वृत्तीय अर्थव्यवस्था , जैव विविधता और जल संरक्षण के चार स्तंभों में रसायन और पेट्रोकेमिकल्स उद्योग के लिए सुरक्षा और दीर्घकालिक पारिस्थितिकी तंत्र में सुधार करना है। यह सम्मेलन रसायन और पेट्रोकेमिकल क्षेत्र में सतत विकास को बढ़ावा देने और उद्योग द्वारा सामना किए जा रहे विभिन्न मुद्दों के स्थायी समाधान पर विचार-विमर्श का एक प्रयास है। यह सम्मेलन स्थिरता और सर्कुलेरिटी पर जी-20 देशों के बीच संभावित अवसरों की पहचान करेगा और ज्ञान के आदान-प्रदान की सुविधा प्रदान करेगा।
रसायन और पेट्रोकेमिकल उद्योग सर्वाधिक तेजी से बढ़ते उद्योगों में से एक है। इस कारण यह भारतीय अर्थव्यवस्था के विकास में महत्वपूर्ण भूमिका निभा रहा है। यह संबद्ध डाउनस्ट्रीम उत्पादों के लिए बिल्डिंग ब्लॉक और कच्चा माल प्रदान करता है। समग्र आर्थिक विकास और राष्ट्र निर्माण के लिए इस क्षेत्र की महत्वपूर्ण क्षमता को देखते हुए, जी-20 देशों के सदस्यों के पास महत्वाकांक्षी विकास लक्ष्यों को प्राप्त करने के लिए क्षमता और सामर्थ्य बढ़ाने के विभिन्न अवसर हैं।
कार्यक्रम के दौरान, रसायन उद्योग में स्थिरता, रसायन उद्योग में अनुसंधान एवं विकास, प्रौद्योगिकी और डिजिटल परिवर्तन और सतत पारिस्थितिकी तंत्र के लिए समावेशी और अनुकूल कौशल जैसे विषयों पर चर्चा होगी।
जी-20 की भारत की अध्यक्षता के दौरान, रसायन और पेट्रोरसायन विभाग भारतीय उद्योग परिसंघ  के सहयोग से 24 मई, 2023 को नई दिल्ली में रसायन और पेट्रोकेमिकल्स पर अंतर्राष्ट्रीय सम्मेलन का आयोजन कर रहा है। इसका विषय ग्रीनटेक और डिजिटलीकरण के माध्यम से सतत परिवर्तन है। बिजनेस 20  वैश्विक व्यापार समुदाय के साथ आधिकारिक जी-20 का संवाद मंच है। बी20 नीति निर्धारको, नागरिक समाज और अंतर्राष्ट्रीय स्तर पर व्यवसायों के बीच संवाद के लिए एक मंच के रूप में कार्य करता है। इसका उद्देश्य आर्थिक वृद्धि और विकास को बढ़ावा देने के लिए प्राथमिकता के आधार पर ठोस कार्रवाई योग्य नीतिगत सिफारिशें प्रदान करना है।
सम्मेलन के उद्देश्य हैं:
- अनुपालन और नियामक उत्कृष्टता के लिए एक सुदृढ़ सामूहिक पारिस्थितिकी तंत्र बनाएं जो बी20 सदस्यों के लिए नॉन-निगोशीयेबल एजेंडे में से एक के रूप में रह सकता है।
- सरकार, उद्योग, शिक्षाविदों और अन्य संबंधित बी20 हितधारकों को शामिल करके रासायनिक उद्योग और इसके उत्पादों की सकारात्मक छवि के साथ वर्तमान लक्ष्यार्थ को बदलें।
- प्रतिस्पर्धी कीमतों पर बेहतर गुणवत्ता वाले उत्पादों का उत्पादन करने के लिए उन्नत, नवाचारी मैन्यूफैक्चरिंग और परिचालन दक्षता को बढ़ावा देकर उद्योग में परिवर्तन के लिए सर्वश्रेष्ठ स्मार्ट मैन्यूफैक्चरिंग को बढ़ावा देना।
- सम्मेलन सर्कुलर अर्थव्यवस्था और सतत विकास के लिए प्रणालीगत परिवर्तन में महत्वपूर्ण भूमिका निभाने के लिए भारत सरकार की प्रतिबद्धता को प्रदर्शित करेगा।
सम्मेलन के अपेक्षित परिणाम :
- वैश्विक बाजार में प्रतिस्पर्धा के लिए मध्यम और दीर्घावधि में बी20 सदस्यों की विनिर्माण क्षमताओं को बढ़ाना।
- पर्यावरण प्रभाव के गतिरोध को दूर करने के लिए हरित प्रौद्योगिकियों की शुरूआत करके उद्योग को और अधिक टिकाऊ बनाना।
- सर्वोत्तम सुरक्षा और स्थिरता प्रथाओं के हस्तांतरण और उन्हें अपनाने के लिए प्रोत्साहित करना इसके लिए उद्योग और सरकारी प्रशासन के बीच तालमेल और सहयोग को सुदृढ़ करना।
- सतत रसायन विज्ञान के लिए एक सामूहिक कार्य योजना और रणनीति का दृष्टिकोण तैयार करना बुनियादी रसायनों के संश्लेषण के लिए प्राकृतिक स्रोतों से ग्रीन कार्बन डाइऑक्साइड  विकसित करना, विनिर्माण प्रक्रिया दक्षता के साथ कार्बन में कमी और कार्बन कैप्चर  के लिए प्रौद्योगिकियां और इनका दीर्घकालिक उपयोग/भंडारण आदि करना शामिल हैं।